Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 27.04.2022

**Αρ. Πρωτ.: 645**

ΠΡΟΣ: κ. Χ. Σταϊκούρα, Υπουργό Οικονομικών κ. Θ. Σκυλακάκη, Αναπληρωτή Υπουργό Οικονομικών

**ΚΟΙΝ: «Πίνακας Αποδεκτών»**

ΘΕΜΑ: «Ανοιχτή επιστολή: Σταματήστε την ταλαιπωρία των ατόμων με αναπηρία και χρόνιες παθήσεις που έχουν απαλλαγή από τα τέλη κυκλοφορίας κατά την εφαρμογή του μέτρου της επιδότησης καυσίμων**»**

**Κύριοι Υπουργοί,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή θέλουμε να θέσουμε υπόψη σας ένα σοβαρό πρόβλημα που έχει προκύψει αναφορικά με την εφαρμογή του μέτρου της επιδότησης καυσίμων στα άτομα με αναπηρία και χρόνιες παθήσεις που έχουν απαλλαγή από τα τέλη κυκλοφορίας και ζητάμε την άμεση παρέμβασή σας για την επίλυσή του.

Έχουμε δεχτεί πολλές δικαιολογημένες διαμαρτυρίες από άτομα με αναπηρίες και χρόνιες παθήσεις, οι οποίοι αν και δικαιούχοι της επιδότησης καυσίμων, δεν μπορούν να κάνουν χρήση του μέτρου, διότι δεν μπορεί να επαληθευτεί στην σχετική πλατφόρμα η πληρωμή τελών κυκλοφορίας του οχήματός τους, λόγω της απαλλαγής που έχουν, με αποτέλεσμα να τους απορρίπτει το σύστημα.

Το ίδιο πρόβλημα με την απόρριψη της αίτησης στην σχετική πλατφόρμα αντιμετωπίζουν και τα άτομα με αναπηρία και χρόνιες παθήσεις, οι οποίοι είναι δικαιούχοι του επιδόματος κίνησης.

Επίσης, μας έχει καταγγελθεί ότι στη σχετική πλατφόρμα κατά την απόρριψη της αίτησης σε όσους έχουν απαλλαγή τελών κυκλοφορίας, ζητείται βεβαίωση καταβολής τελών κυκλοφορίας από τις ΔΟΥ της χώρας. Αν ισχύει αυτό, τότε η γραφειοκρατία καλά κρατεί. Όταν σχεδιάζονται αυτά τα μέτρα, πρέπει να υπολογίζεται και η ταλαιπωρία που δημιουργείται στα άτομα με αναπηρία και χρόνιες παθήσεις, που ούτως ή άλλως αντιμετωπίζουν δυσκολίες στη μετακίνησή τους.

Γι’ αυτό σταματήστε τώρα την ταλαιπωρία των ατόμων με αναπηρία και χρόνιες παθήσεις. Ζητάμε την άμεση επίλυση του εν λόγω ζητήματος, ώστε να μην μείνει εκτός της εν λόγω ευεργετικής διάταξης η πιο ευάλωτη κοινωνική ομάδα της χώρας.

Εν αναμονή των ενεργειών σας,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υφυπουργού Οικονομικών κ. Α. Βεσυρόπουλου
* Ελληνικό Κοινοβούλιο
* Οργανώσεις Μέλη της ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |